Taakspan nodig om perlemoenstropery in Wes-Kaap te takel – DA(Foto verskaf deur die Valke) Die DA het Woensdag ’n beroep op die nasionale regering gedoen om ’n taakspan saam te stel om voortslepende perlemoenstropery in die Wes-Kaap te takel. Volgens Andricus van der Westhuizen, die DA se woordvoerder oor omgewingsake in dié provinsie, moet dié taakspan saam met belanghebbendes van die plaaslike en provinsiale regerings en lede van die Suid-Afrikaanse polisiediens bymekaargebring word. “Luidens ’n verslag deur die Global Initiative Against Transnational Organised Crime, het Suid-Afrika die kern vir perlemoenstropers geword. Verder is daar ’n sterk georganiseerde misdaadelement by die berging, voorbereiding en uitvoer van perlemoen betrokke,” het Van der Westhuizen gesê. “Hierdie kwessie moet uit alle hoeke aandag kry, en die vinnigste manier om dit te doen is om seker te maak daar is samewerking tussen die verskillende vlakke van regering en ander toepaslike rolspelers.” Volgens Van der Westhuizen bevestig die verslag voorts wat die DA al jare lank benadruk: Dat perlemoenstropery in Suid-Afrika ŉ uiters gesofistikeerde vlak bereik het waarby plaaslike sowel as internasionale misdaadsindikate betrokke is. “Ek het vrae aan die minister van plaaslike regering, omgewingsake en ontwikkelingsbeplanning voorgelê om vas te stel watter maatreëls deur sy departement getref word om hierdie misdadige element hok te slaan. “Daar kan egter nie van provinsiale regerings verwag word om komplekse misdaadnetwerke te hanteer sonder hulp van die nasionale liggame wat grondwetlik gemagtig is om misdaad te hanteer nie. Meer samewerking en die deel van inligting sal ons help om stropery uit te roei en terselfdertyd ons gemeenskappe bevry van die voortdurende teenwoordigheid van misdadigers.”